ΣΥΣΤΑΣΗ ΤΟΥ ΣΥΜΒΟΥΛΙΟΥ

της 28ης Νοεμβρίου 2022

σχετικά με δρόμους προς τη σχολική επιτυχία και για την αντικατάσταση της σύστασης του Συμβουλίου, της 28ης Ιουνίου 2011, σχετικά με πολιτικές για τη μείωση της πρόωρης εγκατάλειψης του σχολείου

(Κείμενο που παρουσιάζει ενδιαφέρον για τον ΕΟΧ)

(2022/C 469/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 165 και 166,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Ο ευρωπαϊκός πυλώνας κοινωνικών δικαιωμάτων (1) τονίζει, στην πρώτη και την ενδέκατη αρχή του, τη σημασία της εξασφάλισης ποιοτικής και χωρίς αποκλεισμούς εκπαίδευσης για όλους και όλες, από μικρή ηλικία. Η αποτελεσματική εφαρμογή αυτών των αρχών εξαρτάται από την αποφασιστικότητα και τη δράση των κρατών μελών. Οι δράσεις σε επίπεδο ΕΕ μπορούν να συμπληρώσουν τις εθνικές δράσεις, και η Επιτροπή παρουσίασε τη δική της συμβολή στο σχέδιο δράσης για τον ευρωπαϊκό πυλώνα κοινωνικών δικαιωμάτων (2).

2. Στις 30 Σεπτεμβρίου 2020 η Ευρωπαϊκή Επιτροπή δημοσίευσε ανακοίνωση σχετικά με την υλοποίηση του Ευρωπαϊκού Χώρου Εκπαίδευσης έως το 2025 όπου η συμμετοχικότητα προσδιορίζεται ως μία από τις έξι διαστάσεις του (3). Στις 18 Φεβρουαρίου 2021 το Συμβούλιο ενέκρινε το ψήφισμα του Συμβουλίου περί στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης με στόχο τον Ευρωπαϊκό Χώρο Εκπαίδευσης και πέραν αυτού (2021-2030) (4), το οποίο έχει ως πρώτη στρατηγική προτεραιότητα τη βελτίωση της ποιότητας, της ισότητας, της ένταξης και της επιτυχίας για όλους και όλες στον τομέα της εκπαίδευσης και της κατάρτισης.

3. Στόχος του ευρωπαϊκού έτους Νεολαίας 2022 (5) είναι η δραστηριοποίηση και η ενδυνάμωση των νέων με περισσότερες ευκαιρίες συμμετοχής σε αποφάσεις που επηρεάζουν τις ζωές τους, έτσι ώστε να διαμορφώσουν το μέλλον τους και το μέλλον της Ευρώπης.

4. Στην έκθεση επί του τελικού αποτελέσματος της Διάσκεψης για το μέλλον της Ευρώπης, οι πολίτες καλούν την Ευρωπαϊκή Ένωση και τα κράτη μέλη της να δημιουργήσουν έως το 2025 έναν Ευρωπαϊκό Χώρο Εκπαίδευσης χωρίς αποκλεισμούς, εντός του οποίου όλοι οι πολίτες θα έχουν ίση πρόσβαση σε ποιοτική εκπαίδευση και διά βίου μάθηση, συμπεριλαμβανομένων των πολιτών σε αγροτικές και απομακρυσμένες περιοχές (6). Στην ανακοίνωση της Επιτροπής του 2020, η ένταξη και η ισότητα των φύλων προσδιορίζονται ως βασική διάσταση του Ευρωπαϊκού Χώρου Εκπαίδευσης που πρέπει να επιτευχθεί έως το 2025 και ζητείται η αποσύνδεση των εκπαιδευτικών αποτελεσμάτων από την κοινωνικοοικονομική κατάσταση. Το Συμβούλιο συμφώνησε ότι, έως το 2030, το ποσοστό των ατόμων ηλικίας 15 ετών που παρουσιάζουν χαμηλές επιδόσεις στην ανάγνωση, τα μαθηματικά και τις φυσικές επιστήμες θα πρέπει να είναι κάτω του 15 % και δεσμεύτηκε για μείωση του ποσοστού των ατόμων που εγκαταλείπουν πρόωρα την εκπαίδευση και την κατάρτιση σε κάτω από 9 %.

5. Μολονότι το ποσοστό των ατόμων που εγκαταλείπουν πρόωρα την εκπαίδευση έχει βελτιωθεί σημαντικά σε επίπεδο ΕΕ —με μείωση 3,9 ποσοστιαίων μονάδων κατά την περίοδο 2010-2021— πολλοί εκπαιδευόμενοι εξακολουθούν να εγκαταλείπουν πρόωρα την εκπαίδευση. Το ποσοστό των ατόμων που εγκαταλείπουν πρόωρα την εκπαίδευση και την κατάρτιση ανήλθε σε 9,7 % το 2021 σε ολόκληρη την ΕΕ, κατά μέσο όρο, λίγο κάτω από τον στόχο του 10 % του στρατηγικού πλαισίου «ΕΚ 2020» που είχε τεθεί για το 2020 σε επίπεδο ΕΕ. Παρ’ όλα αυτά, περισσότεροι από 3,2 εκατομμύρια νέοι και νέες στην ΕΕ (ηλικίας 18-24 ετών) εγκαταλείπουν πρόωρα την εκπαίδευση και την κατάρτιση. Εξακολουθούν να υπάρχουν σημαντικές διαφορές μεταξύ και εντός των χωρών, με συνεχιζόμενες ανισότητες μεταξύ συγκεκριμένων ομάδων (π.χ. μετανάστες, νέοι άνδρες, εθνοτικές μειονότητες όπως οι Ρομά, και νέοι και νέες σε αγροτικές και απομακρυσμένες περιοχές παρουσιάζουν λιγότερο καλές επιδόσεις).

6. Τα αποτελέσματα του Προγράμματος Διεθνούς Αξιολόγησης Μαθητών (PISA) του ΟΟΣΑ για το 2018 αποκαλύπτουν μια τάση επιδείνωσης του αριθμού των ατόμων που παρουσιάζουν χαμηλές επιδόσεις σε βασικές δεξιότητες κατά την περίοδο 2009-2018, σε πολλές χώρες. Σήμερα, ένας στους πέντε Ευρωπαίους ηλικίας 15 ετών εξακολουθεί να μη διαθέτει επαρκείς ικανότητες στην ανάγνωση, στα μαθηματικά ή στις φυσικές επιστήμες. Επίσης, τα αποτελέσματα της διεθνούς μελέτης του 2018 για τον γραμματισμό σε θέματα υπολογιστών και πληροφοριών (ICILS) δείχνουν ότι το ένα πέμπτο των νέων στην ΕΕ δεν διαθέτουν βασικές ψηφιακές δεξιότητες, ενώ παράλληλα αποκαλύπτουν σημαντικές αποκλίσεις επιδόσεων ανάλογα με την κοινωνικοοικονομική κατάσταση, οι οποίες θα μπορούσαν να διευρύνουν το ψηφιακό χάσμα (7).

7. Τα στοιχεία επιβεβαιώνουν ότι το κοινωνικοοικονομικό υπόβαθρο είναι ο ισχυρότερος παράγοντας πρόβλεψης των εκπαιδευτικών αποτελεσμάτων. Στις περισσότερες χώρες της ΕΕ, οι εκπαιδευόμενοι που προέρχονται από μειονεκτικά περιβάλλοντα υπερεκπροσωπούνται μεταξύ εκείνων που εγκαταλείπουν την εκπαίδευση και την κατάρτιση χωρίς να αποκτήσουν τίτλο ανώτερης δευτεροβάθμιας εκπαίδευσης. Το PISA 2018 αποκάλυψε ότι, στις περισσότερες χώρες της ΕΕ, το ποσοστό των μαθητών που παρουσιάζουν χαμηλές επιδόσεις στην ανάγνωση είναι πολύ μεγαλύτερο στο κατώτερο τεταρτημόριο του δείκτη για την οικονομική, κοινωνική και πολιτισμική κατάσταση (ESCS) απ’ ό,τι στο ανώτερο τεταρτημόριο· έως και πάνω από 40 ποσοστιαίες μονάδες σε ορισμένες χώρες της ΕΕ. Η ακαδημαϊκή βιβλιογραφία επιβεβαιώνει ότι οι μαθητές με κοινωνικοοικονομικά μειονεκτικό υπόβαθρο τείνουν να αντιμετωπίζουν περισσότερες δυσκολίες στην ανάπτυξη ακαδημαϊκών και γλωσσικών δεξιοτήτων. Παρουσιάζουν συχνότερα προβλήματα συμπεριφοράς που σχετίζονται με τη μάθηση, έχουν λιγότερα κίνητρα για μάθηση, εγκαταλείπουν πρόωρα την εκπαίδευση και την κατάρτιση και, μάλιστα, με χαμηλότερα προσόντα και ανεπαρκείς ικανότητες για την πλήρη συμμετοχή τους στην κοινωνία.

8. Τα τελευταία έτη, τα κράτη μέλη έχουν εντάξει στα οικεία συστήματα εκπαίδευσης και κατάρτισης μεγάλους αριθμούς μεταναστών από τρίτες χώρες (μεταξύ άλλων πρόσφυγες (8)) σε ηλικία σχολικής φοίτησης, συμπεριλαμβανομένων ορισμένων ατόμων με πολύ χαμηλό επίπεδο βασικών δεξιοτήτων. Περαιτέρω προκλήσεις προκύπτουν σε σχέση με τα άτομα που εγκαταλείπουν την Ουκρανία για να γλιτώσουν από τον πόλεμο, μεγάλο ποσοστό των οποίων είναι παιδιά σε ηλικία σχολικής φοίτησης τα οποία χρειάζονται στοχευμένη μαθησιακή υποστήριξη (συμπεριλαμβανομένης της εκμάθησης της γλώσσας σχολικής φοίτησης) και ψυχοκοινωνική υποστήριξη.

9. Τα PISA 2015 και PISA 2018 αναδεικνύουν, επίσης, ότι το αίσθημα των μαθητών πως ανήκουν στο σχολείο φθίνει, και επισημαίνουν τον εκτεταμένο και ολοένα αυξανόμενο εκφοβισμό/κυβερνοεκφοβισμό. Η έρευνα υπογραμμίζει τη σημασία της συναισθηματικής, κοινωνικής και σωματικής ευημερίας στα σχολεία για την αύξηση των πιθανοτήτων των παιδιών και των νέων να επιτύχουν στην εκπαίδευση και στη ζωή. Επιβεβαιώνει ότι τα προβλήματα ψυχικής υγείας, καθώς και η βία και ο εκφοβισμός, ο ρατσισμός, η ξενοφοβία και άλλες μορφές μισαλλοδοξίας και διακρίσεων έχουν καταστροφικές επιπτώσεις στη συναισθηματική ευημερία και στα εκπαιδευτικά αποτελέσματα των παιδιών και των νέων. Η έρευνα δείχνει επίσης ότι οι μειονεκτούσες ομάδες αντιμετωπίζουν μεγαλύτερο κίνδυνο να υποστούν εκφοβισμό και ότι το αίσθημα του ανήκειν των εκπαιδευομένων που φοιτούν σε σχολεία τα οποία βρίσκονται σε μειονεκτικά από κοινωνικοοικονομική άποψη περιβάλλοντα είναι μειωμένο σε σύγκριση με τους πιο εύπορους συνομηλίκους τους.

10. Η πανδημία COVID-19 ανέδειξε ακόμη περισσότερο τη σημασία της αντιμετώπισης των προκλήσεων αυτών. Αρκετές μελέτες δείχνουν ότι η κρίση ενδέχεται να έχει αυξήσει την πιθανότητα να εγκαταλείψουν πραγματικά το σχολείο οι εκπαιδευόμενοι που κινδυνεύουν να απομακρυνθούν από αυτό και ότι είχε καταστροφικές επιπτώσεις στην ψυχική υγεία και ευημερία των εκπαιδευομένων γενικά (9).

11. Το 2011, το Συμβούλιο εξέδωσε σύσταση σχετικά με πολιτικές για τη μείωση της πρόωρης εγκατάλειψης του σχολείου (10). Έχει πραγματοποιηθεί πλούσιο έργο σε ευρωπαϊκό και εθνικό επίπεδο για την εφαρμογή της σύστασης, ιδίως μέσω της αλληλοδιδαχής από ομοτίμους και της ανταλλαγής ορθών πρακτικών μεταξύ των κρατών μελών εντός του πλαισίου «ΕΚ 2020» για τη συνεργασία σε θέματα πολιτικής. Ένα ευρύ φάσμα πόρων, παραδείγματα επιτυχημένων μέτρων και υλικό τεκμηρίωσης είναι διαθέσιμα στο διαδίκτυο μέσω της ευρωπαϊκής εργαλειοθήκης για τα σχολεία και της δέσμης εργαλείων επαγγελματικής εκπαίδευσης και κατάρτισης (ΕΕΚ) του Cedefop για την αντιμετώπιση της πρόωρης εγκατάλειψης του σχολείου. Ανεξάρτητη αξιολόγηση της εφαρμογής της σύστασης, που δημοσιεύτηκε το 2019 (11), παρέχει ισχυρές ενδείξεις ότι η σύσταση και η συνοδευτική δέσμη εργαλείων πολιτικής της ΕΕ έχουν ενθαρρύνει τους μετασχηματισμούς στο πλαίσιο των θεσμών και πολιτικών εκπαίδευσης και κατάρτισης και έχουν συμβάλει στη μείωση της πρόωρης εγκατάλειψης της εκπαίδευσης και της κατάρτισης. Επισημαίνει επίσης τους τομείς στους οποίους απαιτείται περαιτέρω έργο.

12. Το πρόγραμμα Erasmus+ έχει στηρίξει σειρά διακρατικών έργων για την ένταξη σε διάφορους εκπαιδευτικούς τομείς, στο πλαίσιο των οποίων αντιμετωπίζονται τα ζητήματα των χαμηλών επιδόσεων και της πρόωρης εγκατάλειψης της εκπαίδευσης και της κατάρτισης. Η ένταξη αποτελεί μία από τις πρωταρχικές προτεραιότητες του Erasmus+ για την περίοδο 2021-2027. Το πρόγραμμα περιλαμβάνει, επίσης, την ειδική προτεραιότητα πολιτικής για την αντιμετώπιση του μαθησιακού μειονεκτήματος, της πρόωρης εγκατάλειψης του σχολείου και της χαμηλής επάρκειας σε βασικές δεξιότητες, η οποία παρέχει τη δυνατότητα στα ενδιαφερόμενα μέρη να χρησιμοποιήσουν χρηματοδότηση από το Erasmus+ για την εφαρμογή συστάσεων πολιτικής.

13. Τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) για τα έτη 2014-2020 έχουν κινητοποιήσει σημαντικές επενδύσεις για την αντιμετώπιση της πρόωρης εγκατάλειψης της εκπαίδευσης και της κατάρτισης, παρέχοντας στήριξη σε πολυάριθμα έργα μεγάλης κλίμακας σύμφωνα με τη σύσταση του Συμβουλίου του 2011. Το Ευρωπαϊκό Κοινωνικό Ταμείο+ στηρίζει άτομα, περιφέρειες και κράτη μέλη που αντιμετωπίζουν ιδιαίτερες προκλήσεις, από την ανάκαμψη από την πανδημία COVID-19 έως την επίτευξη των στόχων της ΕΕ για το κλίμα, την απασχόληση, την κοινωνική ένταξη και την εκπαίδευση. Η χρήση των ΕΔΕΤ και των κονδυλίων της πολιτικής για τη συνοχή για την περίοδο 2021-2027 βασίζεται, μεταξύ άλλων, σε στοιχεία από τις ειδικές ανά χώρα συστάσεις που εκδίδονται στο πλαίσιο του Ευρωπαϊκού Εξαμήνου.

14. Το Μέσο Τεχνικής Υποστήριξης παρέχει στα κράτη μέλη τη δυνατότητα να λαμβάνουν, κατόπιν αιτήματος, στήριξη για προσαρμοσμένες μεταρρυθμίσεις σε διάφορους τομείς, όπως, για παράδειγμα, η βελτίωση των εκπαιδευτικών αποτελεσμάτων για τα παιδιά, η βελτίωση της προσχολικής εκπαίδευσης και φροντίδας (ΠΕΦ), ο καθορισμός εθνικών στρατηγικών και σχεδίων δράσης για την αντιμετώπιση και την πρόληψη της πρόωρης εγκατάλειψης της εκπαίδευσης και της κατάρτισης, η ανάπτυξη εργαλείων για τη στήριξη της πρόσληψης και της επαγγελματικής ανέλιξης εκπαιδευτικών, ή η προετοιμασία και η υλοποίηση των μεταρρυθμίσεων στο πρόγραμμα σπουδών. Το Μέσο Τεχνικής Υποστήριξης και το Πρόγραμμα Στήριξης Διαρθρωτικών Μεταρρυθμίσεων, ο προκάτοχός του, έχουν χρησιμοποιηθεί από αρκετά κράτη μέλη για τη στήριξη μεταρρυθμίσεων που αφορούν την πρόληψη της πρόωρης εγκατάλειψης της εκπαίδευσης και της κατάρτισης, ιδιαίτερα όσον αφορά παιδιά που προέρχονται από ευάλωτα περιβάλλοντα.

15. Τα παιδιά και οι έφηβοι χρειάζονται ένα ισορροπημένο σύνολο γνωστικών, κοινωνικών και συναισθηματικών ικανοτήτων για να εξασφαλίσουν θετικά αποτελέσματα στο σχολείο και στη ζωή. Η σύσταση του Συμβουλίου, της 22ας Μαΐου 2018, σχετικά με τις βασικές ικανότητες της διά βίου μάθησης (12) ορίζει τις «προσωπικές, κοινωνικές και μεταγνωστικές ικανότητες». Σε αυτές περιλαμβάνονται η ικανότητα του ατόμου να αντιμετωπίζει την αβεβαιότητα και την πολυπλοκότητα, να υποστηρίζει τη σωματική και συναισθηματική ακεραιότητά του, να διατηρεί τη σωματική και ψυχική του υγεία, να αναπτύσσει συνεργατικές και θετικές σχέσεις, να διάγει μια συνειδητοποιημένη σε θέματα υγείας και προσανατολισμένη στο μέλλον ζωή, καθώς και να διαχειρίζεται συγκρουσιακές καταστάσεις σε ένα υποστηρικτικό πλαίσιο χωρίς αποκλεισμούς.

16. Στα συμπεράσματα του Συμβουλίου σχετικά με την ισότητα και την ένταξη στην εκπαίδευση και την κατάρτιση με σκοπό την προαγωγή της εκπαιδευτικής επιτυχίας για όλους (13), τα κράτη μέλη καλούνται να εφαρμόσουν μέτρα εκπαιδευτικής πολιτικής και να επιδιώξουν, κατά περίπτωση, μεταρρυθμίσεις στα συστήματα εκπαίδευσης και κατάρτισης, εξετάζοντας ολόκληρο το φάσμα της εκπαίδευσης και της κατάρτισης και με μια ολιστική προσέγγιση σε επίπεδο εκπαιδευτικού ιδρύματος ώστε να ενισχύσουν τις ίσες ευκαιρίες και την ένταξη και να προαγάγουν την εκπαιδευτική επιτυχία σε όλες τις βαθμίδες και τύπους εκπαίδευσης και κατάρτισης.

17. Στα συμπεράσματα του Συμβουλίου για τους Ευρωπαίους εκπαιδευτικούς και εκπαιδευτές για το μέλλον (14) αναγνωρίζεται ότι οι εκπαιδευτικοί, οι εκπαιδευτές και οι διευθυντές σχολείων αποτελούν την απαραίτητη κινητήρια δύναμη στην εκπαίδευση και κατάρτιση και τονίζεται η ανάγκη περαιτέρω ανάπτυξης και επικαιροποίησης των ικανοτήτων τους. Ο κρίσιμος ρόλος των εκπαιδευτικών και των εκπαιδευτών αναγνωρίστηκε τόσο στην ανακοίνωση για τον Ευρωπαϊκό Χώρο Εκπαίδευσης όσο και στο ψήφισμα του Συμβουλίου.

18. Στη σύσταση του Συμβουλίου, της 22ας Μαΐου 2019, σχετικά με συστήματα προσχολικής εκπαίδευσης και φροντίδας υψηλής ποιότητας (15) υπογραμμίζεται ότι η πρόσβαση σε ποιοτικές υπηρεσίες προσχολικής εκπαίδευσης και φροντίδας για όλα τα παιδιά στηρίζει την υγιή ανάπτυξη και την εκπαιδευτική επιτυχία τους, συμβάλλει στον περιορισμό των κοινωνικών ανισοτήτων και στη μείωση του χάσματος ικανοτήτων μεταξύ παιδιών που προέρχονται από διαφορετικό κοινωνικοοικονομικό υπόβαθρο.

19. Στη σύσταση του Συμβουλίου της 29ης Νοεμβρίου 2021 σχετικά με τη μικτή μάθηση για πρωτοβάθμια και δευτεροβάθμια εκπαίδευση υψηλής ποιότητας και χωρίς αποκλεισμούς (16) προκρίνονται προσεγγίσεις μικτής μάθησης που συνδυάζουν περιβάλλοντα μάθησης στον χώρο του σχολείου και εξ αποστάσεως, καθώς και ψηφιακά και μη ψηφιακά εργαλεία μάθησης, με σκοπό την οικοδόμηση πιο ανθεκτικών και χωρίς αποκλεισμούς συστημάτων εκπαίδευσης και κατάρτισης. Οι πρακτικές αυτές καθιστούν δυνατή την εφαρμογή ποικίλων και διαφοροποιημένων προσεγγίσεων και εργαλείων για την καλύτερη υποστήριξη όλων των μαθητών —ιδίως των μαθητών με συγκεκριμένες ανάγκες ή των μαθητών που προέρχονται από μειονεκτούσες ομάδες— και για την ενίσχυση των κινήτρων για μάθηση.

20. Το ευρωπαϊκό θεματολόγιο δεξιοτήτων (17) καθορίζει δράσεις για την ενίσχυση της βιώσιμης ανταγωνιστικότητας και την οικοδόμηση ανθεκτικότητας με σκοπό την αντιμετώπιση κρίσεων και την παροχή βοήθειας σε άτομα και επιχειρήσεις ώστε να αναπτύξουν ένα κατάλληλο πλέγμα δεξιοτήτων, με βάση τα διδάγματα που αντλήθηκαν κατά τη διάρκεια της πανδημίας COVID-19. Στη σύσταση του Συμβουλίου, της 24ης Νοεμβρίου 2020, σχετικά με την επαγγελματική εκπαίδευση και κατάρτιση (ΕΕΚ) για βιώσιμη ανταγωνιστικότητα, κοινωνική δικαιοσύνη και ανθεκτικότητα (18) προτείνεται ένα ανανεωμένο όραμα πολιτικής της ΕΕ για την ΕΕΚ, ο ρόλος του οποίου είναι κομβικός για την πρόληψη και την αντιμετώπιση της πρόωρης εγκατάλειψης της εκπαίδευσης και της κατάρτισης και την προώθηση της ισότητας των ευκαιριών.

21. Στο σχέδιο δράσης για την ψηφιακή εκπαίδευση (19) καθορίζονται δράσεις για την ενίσχυση των ψηφιακών δεξιοτήτων και ικανοτήτων για τον ψηφιακό μετασχηματισμό, ώστε να διασφαλιστεί ότι κανένας εκπαιδευόμενος δεν θα μείνει στο περιθώριο και ότι οι απόφοιτοι διαθέτουν τις ικανότητες που απαιτούνται στην αγορά εργασίας. Προβλέπεται η ανάπτυξη κοινών κατευθυντήριων γραμμών για τους εκπαιδευτικούς και το εκπαιδευτικό προσωπικό με σκοπό την προώθηση του ψηφιακού γραμματισμού και την αντιμετώπιση της παραπληροφόρησης, η επικαιροποίηση του ευρωπαϊκού πλαισίου ψηφιακών ικανοτήτων, καθώς και πρόταση για σύσταση του Συμβουλίου σχετικά με τη βελτίωση της παροχής ψηφιακών δεξιοτήτων στην εκπαίδευση και την κατάρτιση. Το σχέδιο δράσης ενθαρρύνει, επίσης, τις προσπάθειες για τη γεφύρωση του χάσματος μεταξύ των φύλων στους τομείς STEM.

22. Στη σύσταση (ΕΕ) 2021/1004 του Συμβουλίου, της 14ης Ιουνίου 2021, για τη θέσπιση ευρωπαϊκής εγγύησης για τα παιδιά (20), τα κράτη μέλη καλούνται να εγγυηθούν ουσιαστική και δωρεάν πρόσβαση στην εκπαίδευση και τις σχολικές δραστηριότητες για τα παιδιά που έχουν ανάγκη (δηλαδή κινδυνεύουν από φτώχεια ή κοινωνικό αποκλεισμό, ιδίως Ρομά). Η στρατηγική της ΕΕ για τα δικαιώματα του παιδιού (21) απαιτεί τη διαμόρφωση ποιοτικής εκπαίδευσης χωρίς αποκλεισμούς. Η νέα ευρωπαϊκή στρατηγική για ένα καλύτερο διαδίκτυο για τα παιδιά (BIK+) (22) απαιτεί την οικοδόμηση ενός ψηφιακού περιβάλλοντος στο οποίο τα παιδιά προστατεύονται, ενδυναμώνονται και αντιμετωπίζονται με σεβασμό και τονίζει ότι τα παιδιά που βρίσκονται σε ευάλωτη κατάσταση θα πρέπει να έχουν ίσες ευκαιρίες προκειμένου να αξιοποιήσουν τις δυνατότητες της ψηφιακής δεκαετίας.

23. Η νέα γενιά στρατηγικών της ΕΕ για την ισότητα και πλαισίων πολιτικής για την ένταξη που εγκρίθηκαν το 2020 και το 2021 (23) δίνουν ιδιαίτερη έμφαση στην προώθηση της ισότητας και της ένταξης και στην καταπολέμηση των διακρίσεων στην εκπαίδευση, με στοχευμένη στήριξη των πλέον μειονεκτούντων ατόμων και των ατόμων που διατρέχουν κίνδυνο διακρίσεων.

24. Η σύσταση του Συμβουλίου, της 30ής Οκτωβρίου 2020, για «μια γέφυρα προς την απασχόληση — ενίσχυση των εγγυήσεων για τη νεολαία» και για την κατάργηση της σύστασης του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία (24), συνιστά να διευκολυνθεί η επιστροφή των νέων στην εκπαίδευση και την κατάρτιση μέσω της διαφοροποίησης της προσφοράς συνεχούς εκπαίδευσης, διασφαλίζοντας, κατά περίπτωση, την επικύρωση της μη τυπικής και της άτυπης μάθησης. Επιπλέον, η πρωτοβουλία ALMA (Aim, Learn, Master, Achieve, δηλαδή στοχεύω, μαθαίνω, κατακτώ, επιτυγχάνω) βοηθά μειονεκτούντες νέους ηλικίας 18-30 ετών που βρίσκονται εκτός εκπαίδευσης, απασχόλησης ή κατάρτισης (ΕΕΑΚ) να βρουν τον δρόμο τους προς την αγορά εργασίας στη χώρα καταγωγής τους, συνδυάζοντας τη στήριξη για εκπαίδευση, επαγγελματική κατάρτιση ή απασχόληση με μια θέση εργασίας σε άλλο κράτος μέλος της ΕΕ, προκειμένου να ενισχύσουν τις δεξιότητες, τις γνώσεις και την πείρα τους.

25. Με βάση τα διδάγματα που αντλήθηκαν από την εφαρμογή της σύστασης του Συμβουλίου του 2011 και τα νέα στοιχεία που προέκυψαν από την έρευνα και τις διαβουλεύσεις με τα ενδιαφερόμενα μέρη, απαιτείται μια ευρύτερη, περισσότερο συμμετοχική και συστημική προσέγγιση της σχολικής επιτυχίας, η οποία θα εξυπηρετεί τόσο τον στόχο σε επίπεδο ΕΕ σχετικά με τις βασικές δεξιότητες όσο και τον στόχο που αφορά την πρόωρη εγκατάλειψη της εκπαίδευσης και της κατάρτισης, θα ενσωματώνει δε πλήρως τη διάσταση της ευημερίας. Μια τέτοιου είδους προσέγγιση θα πρέπει να διασφαλίζει την ανάπτυξη των ικανοτήτων που απαιτούνται για την πρόοδο στην εκπαίδευση και τη ζωή, και να οδηγεί σε ουσιαστικές εμπειρίες μάθησης, δέσμευση, ευρύτερη συμμετοχή στην κοινότητα και μετάβαση σε μια σταθερή ενηλικίωση με ενεργό συμμετοχή στα κοινά.

26. Ο στόχος για μείωση των χαμηλών επιδόσεων και της πρόωρης εγκατάλειψης της εκπαίδευσης και της κατάρτισης, καθώς και για προώθηση της σχολικής επιτυχίας πρέπει να επιδιωχθεί με συστηματικό τρόπο από τα κράτη μέλη σε ολόκληρη την ΕΕ. Σε επίπεδο συστήματος, απαιτείται συνοχή των μέτρων πολιτικής, συντονισμός με άλλους συναφείς τομείς πολιτικής (όπως νεολαία, υγεία, πολιτισμός, κοινωνικές υπηρεσίες, απασχόληση, στέγαση, δικαιοσύνη, μετανάστευση και ένταξη) και αποτελεσματική συνεργασία μεταξύ των διαφόρων φορέων σε όλα τα επίπεδα (εθνικό, περιφερειακό, τοπικό, σχολικό) για την παροχή συντονισμένης στήριξης των παιδιών, των νέων και των οικογενειών τους. Παράλληλα, σε σχολικό επίπεδο, θα πρέπει να προωθηθούν ολιστικές σχολικές προσεγγίσεις, σύμφωνα με τις εθνικές περιστάσεις, που ενσωματώνουν όλους τους τομείς δραστηριότητας (διδασκαλία και μάθηση, σχεδιασμός και διακυβέρνηση κ.λπ.) και εξασφαλίζουν τη συμμετοχή όλων των βασικών παραγόντων (εκπαιδευομένων, διευθυντών σχολείων, διδακτικού και μη διδακτικού προσωπικού, γονέων και οικογενειών, τοπικών και ευρύτερων κοινοτήτων) (25).

27. Η παρούσα σύσταση του Συμβουλίου σέβεται πλήρως τις αρχές της επικουρικότητας και της αναλογικότητας.

ΣΥΝΙΣΤΑ ΣΤΑ ΚΡΑΤΗ ΜΕΛΗ:

1. Να αναπτύξουν ή, κατά περίπτωση, να ενισχύσουν περαιτέρω, έως το 2025, μια ενοποιημένη και ολοκληρωμένη στρατηγική (26) για τη σχολική επιτυχία, στο κατάλληλο επίπεδο, σύμφωνα με τη δομή του οικείου συστήματος εκπαίδευσης και κατάρτισης, με στόχο την ελαχιστοποίηση της επίδρασης της κοινωνικοοικονομικής κατάστασης στα αποτελέσματα εκπαίδευσης και κατάρτισης, την προώθηση της ένταξης στην εκπαίδευση και κατάρτιση και την περαιτέρω μείωση της πρόωρης εγκατάλειψης της εκπαίδευσης και της κατάρτισης και των χαμηλών επιδόσεων σε βασικές δεξιότητες, με συνεκτίμηση των διαφόρων μέτρων που περιγράφονται στο πλαίσιο πολιτικής του παραρτήματος. Θα πρέπει να δοθεί ιδιαίτερη προσοχή στην ευημερία στο σχολείο ως βασική συνιστώσα της σχολικής επιτυχίας. Η εν λόγω στρατηγική θα πρέπει να περιλαμβάνει μέτρα πρόληψης, παρέμβασης και αντιστάθμισης (συμπεριλαμβανομένων μέτρων που προσφέρονται στο πλαίσιο των ενισχυμένων εγγυήσεων για τη νεολαία (27)), να βασίζεται σε αποδείξεις και να συνδυάζει καθολικά μέτρα με στοχευμένες και/ή εξατομικευμένες διατάξεις για εκπαιδευόμενους που χρειάζονται πρόσθετη προσοχή και στήριξη σε περιβάλλοντα χωρίς αποκλεισμούς (όπως εκπαιδευόμενοι που προέρχονται από κοινωνικοοικονομικά μειονεκτικά περιβάλλοντα, από οικογένειες μεταναστών, προσφύγων ή Ρομά, εκπαιδευόμενοι με ορατές και μη ορατές αναπηρίες, εκπαιδευόμενοι με ειδικές εκπαιδευτικές ανάγκες ή προβλήματα ψυχικής υγείας και εκπαιδευόμενοι που διαβιούν σε απομονωμένες, νησιωτικές ή απόμακρες περιοχές, όπως οι εξόχως απόκεντρες περιφέρειες της ΕΕ, σύμφωνα με τις εθνικές περιστάσεις). Η εν λόγω στρατηγική θα πρέπει επίσης να βασίζεται σε δομημένη συνεργασία μεταξύ φορέων που εκπροσωπούν διαφόρους τομείς πολιτικής, επίπεδα διακυβέρνησης και βαθμίδες εκπαίδευσης και κατάρτισης, να επωφελείται από επαρκή χρηματοδότηση και να συνοδεύεται από σαφές σχέδιο εφαρμογής και αξιολόγησης.

2. Να αναπτύξουν ή, κατά περίπτωση, να ενισχύσουν περαιτέρω συστήματα συλλογής δεδομένων και παρακολούθησης σε εθνικό, περιφερειακό και τοπικό επίπεδο, τα οποία καθιστούν δυνατή τη συστηματική συλλογή ποσοτικών και ποιοτικών πληροφοριών σχετικά με τους εκπαιδευόμενους, καθώς και σχετικά με τους παράγοντες που επηρεάζουν τα μαθησιακά αποτελέσματα, ιδίως το κοινωνικοοικονομικό υπόβαθρο. Τα συστήματα αυτά πρέπει να συμμορφώνονται με την προστασία των δεδομένων προσωπικού χαρακτήρα και την εθνική νομοθεσία. Θα πρέπει, στο μέτρο του δυνατού, να διασφαλίζουν ότι διατίθενται αναλυτικά δεδομένα και πληροφορίες για ευρύ φάσμα πτυχών (συμπεριλαμβανομένων των απόψεων των ίδιων των εκπαιδευομένων) σε διάφορα επίπεδα πολιτικής και ότι χρησιμοποιούνται (ανωνυμοποιημένα, όπως ενδείκνυται) για την ανάλυση, την πρόληψη και την έγκαιρη παρέμβαση, τον σχεδιασμό πολιτικής, και για την καθοδήγηση, την παρακολούθηση και την αξιολόγηση των ανωτέρω στρατηγικών.

3. Στο πλαίσιο μιας ενοποιημένης και ολοκληρωμένης στρατηγικής, και σύμφωνα με τις εθνικές περιστάσεις, να συνδυάζουν μέτρα πρόληψης, παρέμβασης και αντιστάθμισης, όπως αυτά που ορίζονται στο πλαίσιο πολιτικής του παραρτήματος με σκοπό τη στήριξη: 3.1 των εκπαιδευομένων, συνδυάζοντας με συστημικό τρόπο διάφορα μέτρα που θέτουν τα ενδιαφέροντα και τις ανάγκες των εκπαιδευομένων στο επίκεντρο και λαμβάνοντας υπόψη τις γνώμες τους· 3.2 των διευθυντών σχολείων, εκπαιδευτικών, εκπαιδευτών και λοιπού προσωπικού, μεταξύ άλλων στην ΠΕΦ, παρέχοντάς τους βοήθεια για την απόκτηση γνώσεων, δεξιοτήτων και ικανοτήτων, καθώς και στήριξη για τη διαρκή επαγγελματική τους ανέλιξη, όπως και επαρκή χρόνο, χώρο και στήριξη για την ουσιαστική συνεργασία τους με όλους τους εκπαιδευόμενους, συμπεριλαμβανομένων εκείνων που αντιμετωπίζουν κίνδυνο αποκλεισμού, χαμηλών επιδόσεων και πρόωρης εγκατάλειψης του σχολείου. Θα πρέπει να λαμβάνονται υπόψη η αναγνώριση και η εκτίμηση (συμπεριλαμβανομένης της οικονομικής εκτίμησης) του έργου τους· 3.3 των σχολείων με την ανάπτυξη «ολιστικής σχολικής προσέγγισης» για τη σχολική επιτυχία, στην οποία όλα τα μέλη της σχολικής κοινότητας (διευθυντές σχολείων, εκπαιδευτικοί, εκπαιδευτές και λοιπό εκπαιδευτικό προσωπικό, εκπαιδευόμενοι, γονείς και οικογένειες και η τοπική κοινότητα), καθώς και ένα ευρύ φάσμα ενδιαφερόμενων μερών, συμμετέχουν ενεργά και με συνεργατικό τρόπο για την προώθηση της εκπαιδευτικής επιτυχίας για όλους τους εκπαιδευόμενους· 3.4 μέτρων σε επίπεδο συστήματος και διατομεακής προσέγγισης για τη βελτίωση της ισότητας και της ένταξης στην εκπαίδευση και την κατάρτιση και την προώθηση της εκπαιδευτικής επιτυχίας όλων των εκπαιδευομένων, μεταξύ άλλων, με την αντιμετώπιση δομών και μηχανισμών που ενδέχεται να έχουν ιδιαίτερα αρνητικό αντίκτυπο στους εκπαιδευόμενους που ανήκουν σε πιο μειονεκτούσες ομάδες.

4. Να βελτιστοποιήσουν, σύμφωνα με τις εθνικές, περιφερειακές και τοπικές ανάγκες, τη χρήση των εθνικών και ενωσιακών πόρων για επενδύσεις σε υποδομές, κατάρτιση, εργαλεία και πόρους για την ενίσχυση της ένταξης, της ισότητας και της ευημερίας στην εκπαίδευση, συμπεριλαμβανομένων των κονδυλίων και της εμπειρογνωσίας της ΕΕ για μεταρρυθμίσεις και επενδύσεις σε υποδομές, εργαλεία, παιδαγωγικές μεθόδους και για τη δημιουργία υγιών περιβαλλόντων μάθησης, ειδικότερα του Erasmus+, του Μηχανισμού Ανάκαμψης και Ανθεκτικότητας, του Ευρωπαϊκού Κοινωνικού Ταμείου+, του Ευρωπαϊκού Ταμείου Περιφερειακής Ανάπτυξης, του προγράμματος «Ψηφιακή Ευρώπη», του προγράμματος «Ορίζων Ευρώπη», του Μέσου Τεχνικής Υποστήριξης, του Ταμείου Ασύλου, Μετανάστευσης και Ένταξης κ.λπ., και να διασφαλίσουν ότι η χρήση των κονδυλίων εναρμονίζεται με τη συνολική στρατηγική.

5. Να υποβάλλουν εκθέσεις σχετικά με τη στρατηγική τους, τα μέτρα που λαμβάνουν, τις σχετικές ρυθμίσεις παρακολούθησης και αξιολόγησης και τον διατιθέμενο προϋπολογισμό στο πλαίσιο των υφιστάμενων ρυθμίσεων υποβολής εκθέσεων του Ευρωπαϊκού Χώρου Εκπαίδευσης [(μεταξύ άλλων εντός του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης (2021-2030)] και του Ευρωπαϊκού Εξαμήνου.

6. Να εξασφαλίσουν την ενεργό συμμετοχή των νέων στην εφαρμογή της σύστασης του Συμβουλίου, μεταξύ άλλων, μέσω του ευρωπαϊκού διαλόγου για τη νεολαία, προκειμένου να διασφαλιστεί ότι λαμβάνονται υπόψη οι γνώμες, οι απόψεις και οι ανάγκες των νέων, συμπεριλαμβανομένων όσων προέρχονται από μειονεκτικά περιβάλλοντα.

ΚΑΛΕΙ ΤΗΝ ΕΠΙΤΡΟΠΗ:

1. Να στηρίξει την εφαρμογή της σύστασης του Συμβουλίου, καθώς και συναφών πρωτοβουλιών, όπως η ευρωπαϊκή εγγύηση για τα παιδιά και οι ενισχυμένες εγγυήσεις για τη νεολαία, με τη διευκόλυνση της αμοιβαίας μάθησης και των ανταλλαγών μεταξύ των κρατών μελών και όλων των σχετικών ενδιαφερόμενων μερών όσον αφορά την εκπαιδευτική επιτυχία για όλους μέσω: 1.1 της εφαρμογής του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης με στόχο τον Ευρωπαϊκό Χώρο Εκπαίδευσης και πέραν αυτού (2021-2030), στο πλαίσιο του οποίου η μείωση της πρόωρης εγκατάλειψης της εκπαίδευσης και της κατάρτισης, η ενίσχυση της επάρκειας σε βασικές δεξιότητες και η προώθηση της ευημερίας των εκπαιδευομένων, των εκπαιδευτικών και των εκπαιδευτών αποτελούν βασικούς τομείς προτεραιότητας· 1.2 της σύστασης και της προώθησης των δραστηριοτήτων της ομάδας εμπειρογνωμόνων σχετικά με στρατηγικές για τη δημιουργία υποστηρικτικών μαθησιακών περιβαλλόντων για ομάδες που αντιμετωπίζουν κίνδυνο να παρουσιάσουν χαμηλές επιδόσεις και για τη στήριξη της ευημερίας στο σχολείο, η οποία θα προωθήσει τις εργασίες για τον προσδιορισμό ορθών πρακτικών όσον αφορά την ανάπτυξη υποστηρικτικών και υγιών μαθησιακών περιβαλλόντων, την προώθηση της ψυχικής υγείας, του υγιεινού τρόπου ζωής και της σωματικής και συναισθηματικής ευημερίας (μεταξύ άλλων, με την αντιμετώπιση του μετατραυματικού άγχους), και την πρόληψη του εκφοβισμού και της βίας στο σχολείο, καθώς και προτάσεις για την αποτελεσματική υιοθέτηση επιτυχημένων πρακτικών στα σχολεία και συστάσεις για δραστηριότητες ευαισθητοποίησης σε ενωσιακό και εθνικό επίπεδο· 1.3 της αναγνώρισης και ανταλλαγής επιτυχημένων πρακτικών (συμπεριλαμβανομένης της αλληλοδιδαχής από ομοτίμους και της καθοδήγησης από ομοτίμους), κατευθυντήριων γραμμών και πρακτικών εργαλείων για τη στήριξη του σχεδιασμού, της εφαρμογής και της αξιολόγησης των εθνικών, περιφερειακών και τοπικών πολιτικών και πρακτικών, συμπεριλαμβανομένων εκείνων που απευθύνονται σε εκπαιδευόμενους με μειονεκτικό υπόβαθρο, μέσω της χρήσης συνεργατικών εργαλείων, διαδικτυακών πλατφορμών και κοινοτήτων της ΕΕ για την εκπαίδευση και την κατάρτιση, στα οποία περιλαμβάνονται το δίκτυο ηλεκτρονικής αδελφοποίησης (eTwinning), η νέα Ευρωπαϊκή Πλατφόρμα Σχολικής Εκπαίδευσης, οι απόφοιτοι του προγράμματος Erasmus+, οι πρεσβευτές του Cedefop για την αντιμετώπιση της πρόωρης εγκατάλειψης του σχολείου και η γωνιά μάθησης για πολυγλωσσικό εκπαιδευτικό υλικό σχετικά με την ΕΕ· 1.4 της αύξησης της επίγνωσης και της ενθάρρυνσης της αξιοποίησης ευκαιριών για την προώθηση, τη στήριξη και τη διευκόλυνση της ένταξης, της ισότητας και της ευημερίας στην εκπαίδευση και την κατάρτιση στο πλαίσιο των μέσων της ΕΕ, όπως το Erasmus+, ο Μηχανισμός Ανάκαμψης και Ανθεκτικότητας, το Ευρωπαϊκό Κοινωνικό Ταμείο+, το Ευρωπαϊκό Ταμείο Περιφερειακής Ανάπτυξης, το πρόγραμμα «Ψηφιακή Ευρώπη», το πρόγραμμα «Ορίζων Ευρώπη», το Μέσο Τεχνικής Υποστήριξης, το Ταμείο Ασύλου, Μετανάστευσης και Ένταξης κ.λπ.· 1.5 της παροχής στήριξης για έρευνα και μελέτες σε ολόκληρη την ΕΕ· της ενθάρρυνσης της δημιουργίας ερευνητικών δικτύων και της υποστήριξης του διαλόγου μεταξύ έρευνας και πολιτικής, καθώς και μεταξύ έρευνας και επαγγελματιών· 1.6 της συνεκτίμησης των αποτελεσμάτων του διαρθρωμένου διαλόγου για την ψηφιακή εκπαίδευση και τις ψηφιακές δεξιότητες.

2. Να στηρίξει την ανάπτυξη και τη διάδοση υλικού καθοδήγησης και πόρων σχετικά με την εκπαιδευτική επιτυχία όλων των εκπαιδευομένων (μεταξύ άλλων, όσον αφορά την ένταξη των μεταναστών και την εκμάθηση γλωσσών), σε συνεργασία με τα κράτη μέλη και για τη χρήση τους σε εθελοντική βάση, μεταξύ άλλων, με την περαιτέρω ανάπτυξη και προώθηση της ευρωπαϊκής εργαλειοθήκης για τα σχολεία «Προώθηση της συμπεριληπτικής εκπαίδευσης και αντιμετώπιση της πρόωρης εγκατάλειψης του σχολείου», τη συλλογή εμπνευσμένων πρακτικών για την ενταξιακή εκπαίδευση και την αγωγή του πολίτη, και τη δέσμη εργαλείων ΕΕΚ του Cedefop για την αντιμετώπιση της πρόωρης εγκατάλειψης του σχολείου.

3. Να στηρίξει ευκαιρίες επαγγελματικής ανέλιξης για το εκπαιδευτικό προσωπικό και άλλα ενδιαφερόμενα μέρη με: 3.1 την ανταλλαγή ορθών πρακτικών μέσα από ανταλλαγές προσωπικού, έργα και δίκτυα του Erasmus+, μεταξύ άλλων μέσω της διαδικτυακής κοινότητας του eTwinning, της Ακαδημίας Εκπαιδευτικών του Erasmus+ και των κέντρων επαγγελματικής αριστείας· 3.2 τη διάθεση μαζικών ανοικτών διαδικτυακών μαθημάτων (MOOC) και εκπαιδευτικών ευκαιριών (συμπεριλαμβανομένων των μικροδιαπιστευτηρίων) για τη συνεχή επαγγελματική ανέλιξη εκπαιδευτικών, εκπαιδευτών, διευθυντών σχολείων και εκπαιδευτών εκπαιδευτικών, μέσω της νέας Ευρωπαϊκής Πλατφόρμας Σχολικής Εκπαίδευσης, και την προώθηση της ευρείας χρήσης αυτών των μαθημάτων.

4. Να εξασφαλίζει την παρακολούθηση και υποβολή εκθέσεων σχετικά με την εφαρμογή της σύστασης του Συμβουλίου στο πλαίσιο των υφιστάμενων ρυθμίσεων του Ευρωπαϊκού Χώρου Εκπαίδευσης (μεταξύ άλλων εντός του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης) και του Ευρωπαϊκού Εξαμήνου (συμπεριλαμβανομένου του αναθεωρημένου κοινωνικού πίνακα αποτελεσμάτων).

5. Να εξασφαλίζει την παρακολούθηση και υποβολή περιοδικών εκθέσεων σχετικά με την πρόοδο σε σχέση με τους στόχους σε επίπεδο ΕΕ στο πλαίσιο των εκθέσεων για τον Ευρωπαϊκό Χώρο Εκπαίδευσης· σε στενή συνεργασία με τη μόνιμη ομάδα για τους δείκτες και τα κριτήρια αξιολόγησης, να εξετάσει πώς μπορεί να ενισχυθεί η παρακολούθηση σε επίπεδο ΕΕ, ιδίως με την αξιολόγηση υφιστάμενων δεικτών σε επίπεδο ΕΕ και, εφόσον κριθεί σκόπιμο και αναγκαίο, με την υποβολή προτάσεων για νέους δείκτες, ιδιαίτερα όσον αφορά την ένταξη και την ισότητα.

Η σύσταση του Συμβουλίου, της 28ης Ιουνίου 2011, σχετικά με πολιτικές για τη μείωση της πρόωρης εγκατάλειψης του σχολείου αντικαθίσταται από την παρούσα σύσταση.

Βρυξέλλες, 28 Νοεμβρίου 2022. Για το Συμβούλιο Ο Πρόεδρος V. BALAŠ

(1) ΕΕ C 428 της 13.12.2017, σ. 10.

(2) COM(2021) 102 final.

(3) COM(2020) 625 final.

(4) ΕΕ C 66 της 26.2.2021, σ. 1.

(5) Απόφαση (ΕΕ) 2021/2316 του Ευρωπαϊκού Κοινοβουλίου και του Συμβουλίου, της 22ας Δεκεμβρίου 2021, σχετικά με το ευρωπαϊκό έτος Νεολαίας (2022) (ΕΕ L 462 της 28.12.2021, σ. 1).

(6) Διάσκεψη για το μέλλον της Ευρώπης, Έκθεση επί του τελικού αποτελέσματος, Μάιος 2022, πρόταση 46 (σ. 88).

(7) Μολονότι οι ψηφιακές δεξιότητες πρέπει να συγκαταλέγονται στις βασικές δεξιότητες, δεν καλύπτονται ρητά από την παρούσα σύσταση, καθώς βρίσκονται ήδη στο επίκεντρο άλλων πρωτοβουλιών, όπως το σχέδιο δράσης για την ψηφιακή εκπαίδευση.

(8) Στο παρόν κείμενο, ο όρος «πρόσφυγας» χρησιμοποιείται υπό την ευρεία πολιτική του έννοια και όχι όπως ορίζεται στη Σύμβαση της Γενεύης και στο κεκτημένο της ΕΕ στον τομέα του ασύλου.

(9) Βλ. για παράδειγμα: Koehler, C., Psacharopoulos, G., και Van der Graaf, L., The impact of COVID-19 on the education of disadvantaged children and the socio-economic consequences thereof (Ο αντίκτυπος της COVID-19 στην εκπαίδευση των μειονεκτούντων παιδιών και οι κοινωνικοοικονομικές συνέπειές της), έκθεση των NESET-EENEE, Υπηρεσία Εκδόσεων της Ευρωπαϊκής Ένωσης, Λουξεμβούργο, 2022· Ευρωπαϊκή Επιτροπή, Γενική Διεύθυνση Εκπαίδευσης, Πολιτισμού, Νεολαίας και Αθλητισμού, Impacts of COVID-19 on school education (Επιπτώσεις της COVID-19 στη σχολική εκπαίδευση), Υπηρεσία Εκδόσεων της Ευρωπαϊκής Ένωσης, Λουξεμβούργο, 2022· Blaskó, Z., da Costa, P., και Schnepf, S. V., Learning Loss and Educational Inequalities in Europe: Mapping the Potential Consequences of the COVID-19 Crisis (Απώλεια μάθησης και εκπαιδευτικές ανισότητες στην Ευρώπη: Χαρτογράφηση των δυνητικών συνεπειών της κρίσης COVID-19), έγγραφο συζήτησης του ΙΖΑ, αριθ. 14298, Βόννη, 2021.

(10) ΕΕ C 191 της 1.7.2011, σ. 1.

(11) Ευρωπαϊκή Επιτροπή, Γενική Διεύθυνση Εκπαίδευσης, Πολιτισμού, Νεολαίας και Αθλητισμού, Donlevy, V., Day, L., Andriescu, M., Downes, P., Assessment of the implementation of the 2011 Council Recommendation on policies to reduce early school leaving: final report (Αξιολόγηση της εφαρμογής της σύστασης του 2011 του Συμβουλίου σχετικά με πολιτικές για τη μείωση της πρόωρης εγκατάλειψης του σχολείου: τελική έκθεση), Υπηρεσία Εκδόσεων της Ευρωπαϊκής Ένωσης, Λουξεμβούργο, 2019.

(12) ΕΕ C 189 της 4.6.2018, σ. 1.

(13) ΕΕ C 221 της 10.6.2021, σ. 3.

(14) ΕΕ C 193 της 9.6.2020, σ. 11.

(15) ΕΕ C 189 της 5.6.2019, σ. 4.

(16) ΕΕ C 504 της 14.12.2021, σ. 21.

(17) COM(2020) 274 final.

(18) ΕΕ C 417 της 2.12.2020, σ. 1.

(19) COM(2020) 624 final.

(20) ΕΕ L 223 της 22.6.2021, σ. 14.

(21) COM(2021) 142 final.

(22) COM(2022) 212 final.

(23) Στρατηγική για την ισότητα των φύλων 2020-2025 (2020), σχέδιο δράσης της ΕΕ για την καταπολέμηση του ρατσισμού 2020-2025 (2020), στρατηγικό πλαίσιο της ΕΕ για την ισότητα, την ένταξη και τη συμμετοχή των Ρομά (2020) και σχετική σύσταση του Συμβουλίου (2021), στρατηγική για την ισότητα των ΛΟΑΤΚΙ 2020-2025 (2020), σχέδιο δράσης για την ενσωμάτωση και την ένταξη 2021-2027 (2020), στρατηγική για τα δικαιώματα των ατόμων με αναπηρία 2021-2030 (2021), στρατηγική της ΕΕ για την καταπολέμηση του αντισημιτισμού και τη διαφύλαξη της εβραϊκής ζωής 2021-2030 (2021).

(24) ΕΕ C 372 της 4.11.2020, σ. 1.

(25) Βλ. ορισμό στο έγγραφο εργασίας των υπηρεσιών της Επιτροπής SWD(2022) 176 final.

(26) Μια τέτοια στρατηγική μπορεί να συμπεριληφθεί στα σχετικά εθνικά στρατηγικά έγγραφα.

(27) Σύσταση του Συμβουλίου, της 30ής Οκτωβρίου 2020, για «μια γέφυρα προς την απασχόληση – ενίσχυση των εγγυήσεων για τη νεολαία» και για την κατάργηση της σύστασης του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία (ΕΕ C 372 της 4.11.2020, σ. 1).